《满江红 其九 雪夜野泊，九叠前韵》
清代·董元恺

岁暮凄凉，系缆处、片帆初出。蓬窗映、斜斜整整，似疏还密。

片影夜寒村点酒，六飞梦冷生花笔。遍千山、何处一渔翁，孤舟匹。

灯宛宛，遥怜漆。风猎猎，难回日。觉布衾如水，手皴肌栗。

烛尽寒灰悲伏枕，炉存馀火思蒸术。被饥驱、僵卧水之滨，贫无术。

作者简介：清江苏长洲人，字舜民。顺治十七年举人。后遭诖误，际遇坎坷，故其词激昂哀怨。有《苍梧词》。